雜歌呈鄭錫司空文明
作者：李端
朝代：唐

paragraphs: 昨宵夢到亡何鄉，忽見一人山之陽。
高冠長劍立石堂，鬢眉颯爽瞳子方。
胡麻作飯瓊作漿，素書一帙在柏牀。
啖我還丹拍我背，令我延年在人代。
乃書數字與我持，小兒歸去須讀之。
覺來知是虛無事，山中雪平雲覆地。
東嶺啼猿三四聲，卷簾一望心堪碎。
蓬萊有梯不可躡，向海回頭淚盈睫。
且聞童子是蒼蠅，誰謂莊生異蝴蝶。
學仙去來辭故人，長安道路多風塵。